Threnos v izvedbi novoglasbenega gledališča Choregie na ODR TV platformi uglednega mednarodnega festivala v Rotterdamu 14. maja

Bliža se svetovna premiera dela Threnos (za grlo) v izvedbi novoglasbenega gledališča Choregie, ki bo seveda zaradi pandemije drugačna, kot so jo načrtovali. Prenos predstave bo potekal 14. maja na platformi ​ODR TV mednarodnega festivala Operadagen Rotterdam od 12. ure. Delo sta zasnovala skladatelj Jacob Cooper (ZDA) in dirigentka Karmina Šilec, besedila Dora Malech/Karmina Šilec, umetniška sodelavka Sidra Bell, video Young Yoo Lee, scenografija Dorian Šilec Petek, kostumi Tina Bonča, luč Andrej Hajdinjak, ton Danilo Ženko, kamera & montaža Rudi Uran, produkcija Carmina Slovenica v sodelovanju z Lutkovnim gledališčem Maribor. Gre za videorazličico projekta, ki je bil v živo izveden in posnet v Minoritski cerkvi Maribor, najbrž kot zadnji glasbeno gledališki dogodek v Sloveniji pred uvedbo karantene 9. marca letos. Svetovna premiera dela je bila napovedana za 20. marec, a je žal ni bilo.

**Silovitost in polivalentnost**

Threnos (za grlo) v izvedbi šestnajstih solistk novoglasbenega gledališča Choregie preigrava odnos med človekom in živaljo. Živali so kot marginaliziran subjekt izhodišče, metafora. V bistvu pa gre za človeka in za premislek o njem samem. Delo vzpostavlja možnosti za premisleke o radikalni transformaciji odnosov med ljudmi in živalmi. Kar je prav posebej relevantno v času, ko se svetovna pandemska tragedija kaže kot odraz tega človekovega odnosa do živali in pohlepa sodobne industrije, še posebno predelovanja mesa. Z idejo trikotnika človek-žival-stroj so uvedli tudi zvočno procesiranje človeškega glasu, kar predstavlja aspekt stroja (s pomočjo digitalnih govoric) in spominja na krhkost in ranljivost človeškega/živalskega (glasu) ter na razteznost življenja, živega. Gre za zavest in spoštovanje življenja, torej za tisto drugačno razumevanje sveta in narave, ki v prvi plan postavlja pravico do življenja vseh živih bitij v razmerah "ekonomije smrti", ubijanja (živali). Ta ekonomija se ne dotika le vprašanja odnosa ljudi do živali, temveč tudi odnosa ljudi do ljudi, ljudi do narave.

**Threnos je vzpostavil stičišče med umetnostjo in smrtjo, Karmina Šilec pa je s kolektivom svojega glasbenega gledališča vzpostavila kolektivni ustvarjalni proces, ki smo ga v zadnjih časih tako pogrešali. Threnos nas je vnovič spomnil na vrhunskost kolektiva Carmine Slovenice, na raziskovanje vseh meja glasbenega in odrskega. Vznemirljiva metakompozicija in sugestivna izvedba je v vseh prvinah funkcionirala silovito in prepričljivo. Izvajalke, performerke, glasbenice pa so s svojo prezenco in izvedbo vnovič dokazale polivalentnost svojih talentov in zmožnosti.**

**Progresivni Operadagen**

Mednarodni festival Operadagen Rotterdam prinaša sodobne trende v glasbenem gledališču in operi ter je odprt za različna glasbeno-gledališka iskanja. Kot progresivna mednarodno cenjena in priznana kulturna institucija so bili Operadagen nominirani za nagrado Innovation Award združenja Classical:NEXT in za nagrado International Opera Award v kategoriji Najboljši festival. Enega največjih opernih festivalov v Evropi so dekleta Carmina Slovenica slavnostno odprla že leta 2016. Tedanji umetniški vodja Operadagen Guy Coolen je povabil CS in projekt Toksične psalme na osnovi uspeha predstave na festivalu Prototype v New Yorku pred petimi leti. Oba festivala, tako ameriški kot nizozemski, sta namreč orientirana k progresivnim predstavam glasbenega gledališča. Na Opernih dnevih v Rotterdamu so se doslej predstavljala taka imena, kot so Heiner Goebbels, Christoph Marthaler, David Lang ...

*Projekti Carmine Slovenice vedno znova osupnejo z uglašenostjo s problematiko časa*

Toksični psalmi so raziskovali, kako se kolektivno odziva v stiku z ideologijami, kakšni so učinki tega spoja in kako se ob tem spoprijemamo z odgovornostjo posameznika. Torej navezava s Threnosom in kontinuiteta sta močno navzoči. Hkrati pa **projekti v produkciji CS vedno znova osupnejo z uglašenostjo s problematiko časa, pogosto tudi anticipirajo neke teme, ki jih kasneje zaživimo v realnosti.**